Setu daet er-maez kazetenn ar Gerlenn Sten-Kidna (en Alre), An Dasson, ur gazetenn divyezhek, get skeudennoù brav àr ar golo, skeudennoù... ar mizioù du, met livoù zo enne ur seurt.    Petra a vo kavet a-barzh neuze ? Ur pennad-kaoz get ar skrivagner Yann Bijer, ur pennad skrivet genin a-ziàr ar pezh am eus gwelet en natur ar goañv-mañ (lod-kaer ag ar pezh zo a-barzh ho peus lennet choazh ma heuliit mat ar pezh a gasan àr ar blog-mañ !), un tamm pennadig get frazennoù am eus dastumet e-ser lenn (àr ar blog eo ivez), un tamm pennad tennet ag ar gazetenn La Croix, lech ma komz JC  Raspiengeas a-ziàr yezhoù ar Frañs, un tamm rentiñ-kont ag ur staj aozet get Gevred; ha rubrikennoù berroch a-ziàr levrioù, sonerezh, barzhonegoù, hag ivez un tamm sell àr ar pezh zo bet graet get ar Gerlenn Sten-Kidna ar mizioù paset.  5 € an tamm, da vout kavet e stalioù-levrioù ar vro (Lenn ha dilenn, Breizh ma bro, Coop Breizh) hag en un nebeut lechioù arall choazh, peotramant dre goumanant (kerzhit enta e darempred get ar Gerlenn Sten Kidna 02 97 29 16 58 peotramant andasson@yahoo.fr)